12 gode spørgsmål om teknologi, mennesker og samfund

## Projekt i ATV-Rådet for Teknologi og Samfund

Teknologisk udvikling er forudsætningen for, at Danmark kan blive ved med at være et velfærdssamfund og klare sig godt i den globale konkurrence.

Regeringen ønsker, at Danmark skal være en digital frontløber. Og Danmark er foran med hensyn til digitalisering af offentlige services og har en offentlig infrastruktur, der understøtter digitalisering. Også på andre teknologiske områder kan vi være stolte af en stærk position – fx bioteknologi, medicin og teknologi for bæredygtighed.

Der har gennem tiden været stillet spørgsmålstegn ved, om al ny teknologi er et gode for alle. Frygt for ny teknologi kan føre til at den ikke indføres, selvom den kunne medføre betydelige fordele. Omvendt kan en forhastet indførelse medføre forandringer, hvis konsekvenser vi ikke kan overskue.

Samtidig risikerer den politiske beslutningsproces at halte bagud, også fordi den teknologiske udvikling ofte overskrider traditionelle resort-grænser og ansvarsområder.

Det danske samfund skal fortsat udvikle sig ved at udvikle og anvende nye teknologier, men beslutninger om bør tages med udgangspunkt i vores fælles kulturelle og demokratiske værdier.

ATV-Rådet inviterer til en åben samtale, der involverer så mange som muligt. Den skal bidrage til, at vi forholder os til de valg, udfordringer og muligheder, som nye teknologier præsenterer os for. Samtalen kan tage udgangspunkt i 12 centrale spørgsmål, som alle, der står overfor beslutninger om udvikling og implementering af ny teknologi, kan stille sig selv.

VÆRDIER:

* Hvordan påvirker teknologien menneskers liv?
* Hvem kommer teknologien til gode?
* Hvem kan teknologien skade?

UDDANNELSE, DANNELSE OG LIVSLANG LÆRING:

* Hvordan skal kendskabet til teknologien udbredes?
* Hvordan sikres, at alle har mulighed for at lære om teknologien?
* Hvad kræver det af uddannelsessystemet og arbejdspladserne?

SAMFUNDSHENSYN OG SAMMENHÆNGSKRAFT;

* Hvordan understøtter den ny teknologi et godt samfund?
* Hvordan påvirker teknologien et eller flere af FN’s 17 verdensmål?
* Hvordan bliver teknologien venne-gørende frem for fremmed-gørende?

VÆKST OG ARBEJDSMARKED:

* Hvad er konsekvenserne for arbejdsmarkedet?
* Hvad betyder teknologien for arbejdsliv og fordelingspolitik?
* Hvordan påvirker teknologien ressourceforbrug og effektivitet?